钦定古今图书集成/理学汇编/学行典/第270卷 > 孙辙
## 钦定古今图书集成/理学汇编/学行典/第270卷 > 孙辙

按《元史隐逸传》：“孙辙，字履常，其先自金陵徙家临川。
辙幼孤，母蔡氏教之知警策，自树立。比长，学行纯笃，
事母甚孝。家居教授，门庭萧然，而考德问业者日盛，
郡中俊彦有声者皆出其门。辙与人言，一以孝弟忠
信为本，辞温气和，闻者莫不油然感悟。时亲戚乡里
礼意周洽，言论间未尝几微及人过失长短。士子至”
郡者必来见，部使者长吏以下仁且贤者必造焉。辙
乐易庄敬，接之以礼，言不及官府。宪司屡辟，皆不就。
江西行省特以遗逸举辙一人。辙善为文章，吴澄尝
叙其集曰：“所谓仁义之人，其言蔼如也。”其见称许如
此。元统二年，年七十有三，卒于家。